ตลาดหุ้นเอเชียผันผวน นลท.รอความชัดเจนข้อพิพาทการค้าสหรัฐฯ-จีน
ตลาดหุ้นเอเชียผันผวน นลท.รอความชัดเจนข้อพิพาทการค้าสหรัฐฯ-จีน
22 ส.ค. 2561

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในช่วงเช้าวันนี้ โดยนักลงทุนยังคงจับตาการเจรจาเพื่อยุติข้อพิพาททางการค้าระหว่างเจ้าหน้าที่สหรัฐฯและจีนในสัปดาห์นี้ ขณะเดียวกันนักลงทุนจับตารายงานการประชุมประจำเดือนส.ค.ของธนาคารกลางสหรัฐ (เฟด) และการประชุมเศรษฐกิจประจำปีของเฟดที่เมืองแจ็กสัน โฮล ในสัปดาห์นี้เช่นกัน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,270.04 จุด เพิ่มขึ้น 50.31 จุด, +0.23%
ดัชนี SSE Composite ตลาดหุ้นจีนเปิดวันนี้ที่ 2,731.96 จุด ลดลง 1.87 จุด, -0.07%
ดัชนี HSI ตลาดหุ้นฮ่องกงเปิดวันนี้ที่ 27,836.68 จุด เพิ่มขึ้น 83.89 จุด, +0.30%
ดัชนี TAIEX ตลาดหุ้นไต้หวันเปิดวันนี้ที่ 10,790.24 จุด ลดลง 1.96 จุด, -0.02%
ดัชนี KOSPI ตลาดหุ้นเกาหลีใต้เปิดวันนี้ที่ 2,273.68 จุด เพิ่มขึ้น 3.62 จุด, +0.16%
ส่วนตลาดหุ้นสิงคโปร์และตลาดหุ้นมาเลเซียปิดทำการวันนี้ เนื่องในเทศกาลฮารีรายออีฎิ้ลอัดฮา
ด้านหนังสือพิมพ์วอลล์สตรีท เจอร์นัล เปิดเผยว่า คณะผู้แทนของจีนจะเดินทางไปยังสหรัฐฯเพื่อเจรจากับเจ้าหน้าที่ของสหรัฐฯในวันที่ 22-23 ส.ค. ซึ่งในวันที่ 23 ส.ค.นั้น จะเป็นวันที่สหรัฐฯจะใช้มาตรการเรียกเก็บภาษีนำเข้าสินค้าจากจีนเพิ่มเติมในอัตรา 25% วงเงิน 1.6 หมื่นล้านดอลลาร์
อีกทั้ง เจ้าหน้าที่ของทั้งสหรัฐฯและจีนกำลังเร่งทำโร้ดแมพเพื่อผลักดันให้มีการบรรลุข้อตกลงการค้า ซึ่งจะนำไปสู่การประชุมสุดยอดระหว่างปธน.โดนัลด์ ทรัมป์ และปธน.สี จิ้นผิง ในเดือนพ.ย.
ขณะที่นักลงทุนจับตาการประชุมเศรษฐกิจประจำปีของเฟด ซึ่งจะจัดขึ้นที่เมืองแจ็กสัน โฮล รัฐไวโอมิง ในวันที่ 23-25 ส.ค.นี้ โดยนายเจอโรม พาวเวล ประธานเฟด มีกำหนดกล่าวสุนทรพจน์ในวันที่ 24 ส.ค. ขณะที่หัวข้อการประชุมในปีนี้คือ “การเปลี่ยนแปลงโครงสร้างตลาด และสิ่งบ่งชี้สำหรับทิศทางนโยบายการเงิน”
นอกจากนี้ ตลาดยังจับตารายงานการประชุมของคณะกรรมการกำหนดนโยบายการเงินของธนาคารกลางสหรัฐ (FOMC) ประจำวันที่ 31 ก.ค.-1 ส.ค. ซึ่งจะมีการเปิดเผยในวันนี้ตามเวลาสหรัฐฯ